(Návrh)
Z Á K O N
z ............. 2003

o prevode vlastníctva nehnuteľného majetku vo vlastníctve Slovenskej republiky na obec alebo vyšší územný celok

Národná rada Slovenskej republiky sa uzniesla na tomto zákone:
 
§ 1
Predmet a rozsah úpravy

(1) Tento zákon upravuje podmienky a postup pri prevode vlastníctva nehnuteľného majetku vo vlastníctve Slovenskej republiky (ďalej len „majetok štátu“) v  správe Ministerstva obrany Slovenskej republiky (ďalej len „ministerstvo“) alebo v správe vyššej vojenskej správy), ktorý sa v dôsledku reformného procesu ozbrojených síl Slovenskej republiky stal pre ministerstvo a vyššiu vojenskú správu prebytočným2), na obec alebo vyšší územný celok. 
	(2) Na nakladanie s majetkom štátu podľa tohto zákona sa vzťahuje osobitný predpis3), ak tento zákon neustanovuje inak. 

§ 2
Predmet prevodu vlastníctva

Predmetom prevodu vlastníctva majetku štátu podľa § 1 môžu byť
a)	vojenské stavby,
b)	pozemky tvoriace s vojenskými stavbami jeden funkčný celok,
c)	ostatné pozemky okrem lesného majetku štátu a pozemkov, ktoré tvoria poľnohospodársky pôdny fond alebo do neho patria.

§ 3
Podmienky prevodu vlastníctva

(1) Prevod vlastníctva majetku štátu podľa tohto zákona na obec alebo vyšší územný celok možno uskutočniť len vtedy, ak o tento majetok v lehote do 30 dní odo dňa rozhodnutia o prebytočnosti tohto majetku neprejaví záujem žiadna štátna rozpočtová organizácia alebo štátna príspevková organizácia podľa osobitného predpisu4).
(2)  Ak v lehote podľa odseku 1 neprejaví záujem o majetok štátu žiadna štátna rozpočtová organizácia alebo štátna príspevková organizácia, ministerstvo alebo vyššia vojenská správa je povinné ponúknuť tento majetok štátu obci, na území ktorej sa tento majetok nachádza. Ak sa majetok štátu nachádza na území viacerých obcí alebo ak obec neprejaví záujem o majetok štátu, ktorý sa nachádza na jej území alebo ak nedôjde k uzatvoreniu darovacej zmluvy s obcou a vláda zruší rozhodnutie o prevode majetku štátu    (§ 4), je ministerstvo alebo vyššia vojenská správa povinné ponúknuť tento majetok vyššiemu územnému celku, na území ktorého sa majetok štátu nachádza.    
(3) O prevode vlastníctva majetku štátu podľa odseku 2 rozhoduje vláda Slovenskej republiky (ďalej len „vláda“) na návrh ministerstva; ak ide prevod vlastníctva majetku štátu v správe vyššej vojenskej správy, predkladá návrh na prevod vlastníctva tohto majetku vyššia vojenská správa prostredníctvom ministerstva.
 (4) Prevod vlastníctva majetku štátu na obec alebo vyšší územný celok (ďalej len „prevod vlastníctva“) podľa  tohto zákona sa uskutočňuje darovacou zmluvou. 
 (5) Návrh na prevod vlastníctva podľa odseku 3 obsahuje
a)	odôvodnenie návrhu na prevod vlastníctva,
b)	označenie majetku štátu,
c)	identifikačné údaje majetku štátu,
d)	cenu majetku štátu podľa znaleckého posudku,
e)	názov obce alebo vyššieho územného celku, na území ktorého sa majetok štátu nachádza,
f)	uznesenie zastupiteľstva obce alebo zastupiteľstva vyššieho územného celku, ktorým súhlasí s nadobudnutím  majetku  štátu.  
(6) Ministerstvo k návrhu podľa odseku 3 priloží
a)	rozhodnutie o prebytočnosti majetku štátu,
b)	návrh darovacej  zmluvy, ktorou sa má prevod vlastníctva uskutočniť,
c)	list vlastníctva. 

§ 4
Postup pri prevode vlastníctva

(1) Ak vláda rozhodne o prevode majetku štátu, ministerstvo alebo vyššia vojenská správa  zašle obci alebo vyššiemu územnému celku určenému v rozhodnutí vlády návrh darovacej zmluvy do troch  mesiacov odo dňa rozhodnutia vlády. Ak nedôjde k uzatvoreniu darovacej zmluvy do 30 dní odo dňa doručenia návrhu na prevod vlastníctva majetku štátu obci, vláda môže na návrh ministerstva zrušiť rozhodnutie o prevode vlastníctva majetku štátu a vydať nové rozhodnutie o prevode majetku štátu na vyšší územný celok, na území ktorého sa majetok štátu nachádza.
(2) Ak nedôjde k uzatvoreniu darovacej zmluvy do 30 dní odo dňa doručenia návrhu na prevod vlastníctva majetku štátu vyššiemu územnému celku, vláda môže na návrh ministerstva zrušiť rozhodnutie o prevode vlastníctva majetku štátu.
(3) Ak nedôjde k prevodu vlastníctva k majetku štátu na obec alebo vyšší územný celok podľa tohto zákona, je ministerstvo alebo vyššia územná správa povinné začať osobitné ponukové konanie podľa osobitného predpisu5).

§ 5

Účinnosť

Tento zákon nadobúda účinnosť 1. marca 2004.